钦定古今图书集成/明伦汇编/官常典/第211卷 > 杨嗣复
## 钦定古今图书集成/明伦汇编/官常典/第211卷 > 杨嗣复

按《唐书》本传：嗣复，字继之。父于陵，始见识于浙西观
察使韩滉，妻以其女。归谓妻曰：“‘吾阅人多矣，后贵且
寿，无若生者。有子必位宰相’。既而生嗣复，滉抚其顶
曰：‘名与位皆逾其父，杨氏之庆也’。”因字曰庆门。八岁
知属文，后擢进士，博学宏辞，与裴度、柳公绰皆为武
元衡所知，表署剑南幕府，进右拾遗，直史馆。尤善礼
家学。改太常博士，再迁礼部员外郎。时于陵为户部
侍郎，嗣复避同省换他官。有诏：“同司亲大功以上，非
联判勾检官长皆勿避，官同职异，虽父子兄弟无嫌。”
累迁中书舍人，嗣复与牛僧孺、李宗闵雅相善，二人
辅政，引之，然不欲越父当国，故权知礼部侍郎。凡二
期，得士六十八人，多显官。文宗嗣位，进户部侍郎。于
陵老求侍，不许。丧除，擢尚书左丞。太和中，宗闵罢，嗣
复出为剑南东川节度使。宗闵复相，徙西川。开成初，
以户部侍郎召领诸道盐铁转运使。俄与李玨并拜
同中书门下平章事、弘农县伯，仍领盐铁。后紫宸奏
事，嗣复为帝言：“陆洿屏居民间，而上书论兵，可劝以
官。”玨趣和曰：“士多趋竞，能奖洿贪夫，廉矣。比窦洵直
以论事见赏，天下释然，况官洿耶？”帝曰：“朕赏洵直，褒
其心尔。”郑覃不平，曰：“彼包藏固未易知。”嗣复曰：“洵直
无邪，臣知之。”覃曰：“陛下当察朋党。”嗣复曰：“覃疑臣党，
臣应免。”即再拜，祈罢。玨见言切缪，曰：“朋党固少弭。”覃
曰：“附离复生。”帝曰：“向所谓党与，不已尽乎？”覃曰：“杨汉
公、张又新、李续等故在。”玨乃陈边事，欲绝其语。覃曰：
“论边事安危，臣不如玨；嫉朋比，玨不如臣。”嗣复曰：“臣
闻左右佩剑，彼此相笑。未知覃果谓谁为党邪？”因当
香案顿首曰：“臣位宰相，不能进贤退不肖，以朋党获
讥，非所以重朝廷。”固乞罢。帝方委以政，故尉安之。它
日，帝问：“符谶可信乎？何从而生？”嗣复曰：“汉光武以谶
决事，隋文帝亦喜之，故其书蔓天下。班彪《王命论》有
所引述，特以止贼乱，非重之也。”玨曰：“治乱宜直推人
事耳。”帝曰：“然。”又问：“天后时有起布衣为宰相者，未可
用乎？”嗣复曰：“天后重用刑，轻用官，自为之计耳，必责
能否，要待历试乃可。”是时，延英访对，史官不及知。嗣
复建言：“故事，正衙起居注在前便坐，无所纪录。姚璹、
赵憬皆请置《时政记》，不能行。臣请延英对宰相语，关
道德刑政者，委中书、门下直日纪录，月付史官。”它宰
相议不同，止久之。帝又问延英：“政事孰当记之？”玨监
修国史，对曰：“臣之职也。”陈夷行曰：“宰相所录，恐掩蔽
圣德，自盗美名。臣向言不欲威权在下者，此也。”玨曰：
“夷行疑宰相卖威权，货刑赏，不然，何自居位而为此
言邪？臣得罢为幸。”覃曰：“陛下开成初政甚善，三年后，
日不逮前。”嗣复曰：“开成初，覃夷行当国，三年后臣与
李玨同进，臣不能悉心奉职，使政事日不逮前，臣之
罪也。纵陛下不忍加诛，当自殄灭。”即叩头请从此辞，
不敢更至中书。乃趋出。帝使使者召还，曰：“覃言失，何
及此邪？”覃起谢曰：“臣愚，不知忌讳，近事虽善，犹未尽
公。臣非专斥嗣复而遽求去，乃不使臣言耳。”嗣复曰：
“陛下月费俸禀数十万，时新异赐必先及，将责臣辅
圣功、求至治也。使不及初，岂臣当死？累陛下之德，奈
何？惟陛下别求贤以自辅。”帝曰：“覃偶及之，奚执咎？”嗣
复阖门不肯起。帝乃免覃夷行相，而嗣复专天下事。
进门下侍郎。建言：“使府官属多，宜省。”帝曰：“无反滞才
乎？”对曰：“才者自异，汰去秕滓者，菁华乃出。”帝曰：“昔萧
复秉政，难言者必言，卿其志之。”未几，帝崩，中尉仇士
良废遗诏，立武宗。帝之立，非宰相意，故内薄执政臣，
不加礼。自用李德裕而罢嗣复为吏部尚书，出为湖
南观察使。会诛薛季棱、刘弘逸，中人多言尝附嗣复，
玨不利于陛下。帝刚急，即诏中使分道诛嗣复等。德
裕与崔郸、崔珙等诣延英言：“故事，大臣非恶状明白，
未有诛死者。昔太宗、元宗、德宗三帝皆常用重刑，后
无不悔。愿徐思其宜，使天下知盛德有所容，不欲人
以为冤。”帝曰：“朕缵、嗣之际，宰相何尝比数。且玨等各”
有附会，若玨季陵属陈王，犹是先帝意。如嗣复、弘逸
属安王，乃内为杨妃谋，且其所诒《书》曰：“姑何不敩天
后？”德裕曰：“飞语难辨。”帝曰：“妃昔有疾，先帝许其弟入
侍，得通其谋。禁中证左尤具，我不欲暴于外，使安王
立，肯容我耶？”言毕，戚然，乃曰：“为卿赦之。”因追使者还，
贬嗣复潮州刺史。宣宗立，起为江州刺史，以吏部尚
书召，道岳州。卒，年六十六，赠尚书左仆射，谥曰孝穆。
嗣复领贡举时，于陵自洛入朝，乃率门生出迎，置酒
第中，于陵坐堂上，嗣复与诸生坐两序。始于陵在考
功擢浙东观察使，李师稷及第时亦在焉，人谓“杨氏
上下门生”，世以为美。嗣复五子，其显者授、损。

按《旧唐书》本传：开成二年十月，入为户部侍郎，领诸道盐铁转运使。三年正月，与同列李玨并以本官同
平章事，领使如故，进阶金紫弘农伯，食邑七百户。上
以币轻钱重，问盐铁使何以去其太甚？嗣复曰：“‘此事
累朝制置未得，但且禁铜，未可变法，法变扰人，终亦
未能去弊’。李玨曰：‘禁铜之令，朝廷常典。但行之不严，
不如无令。今江淮以南，铜器成肆，市井逐利者销钱
一缗可为数器，售利三四倍远。民不知法令，率以为
常，纵国家加炉铸钱，何以供销铸之弊？所以禁铜之
令，不得不严’。”上又问：“新修《开元政要》叙致何如？”嗣复
曰：“臣等未见，陛下若欲遗之子孙，则请宣付臣等，参
详可否。”元宗或好游畋，或好声色，与《贞观》之政不同，
故取舍须当，方堪传流。